《和韵送时庵陈子归广右》
明代·霍与瑕

芳庭对酌思沉沉，一幅琅玕万古心。碧海归舟云树远，东风回驭落花深。

惜春漫作黄鹂调，恨别聊为白雁吟。知尔凤毛成五色，朝阳时复听徽音。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。